Document ID: 32007D0745

32007D0745
L 303/9
SLUŽBENI LIST EUROPSKE UNIJE
28.09.2007.
ODLUKA VIJEĆA
od 28. rujna 2007.
o potpisivanju i privremenoj primjeni Sporazuma između Europske zajednice i Švicarske Konfederacije u audiovizualnom području o uvjetima sudjelovanja Švicarske Konfederacije u programu Zajednice MEDIA 2007, te Završnog akta
(2007/745/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegove članke 150. stavak 4. i 157. stavak 3., u vezi s njegovim člankom 300. stavkom 2. prvom rečenicom,
uzimajući u obzir prijedlog Komisije,
budući da:
(1)
Odlukom 1718/2006/EZ Europskog parlamenta i Vijeća od 15. studenoga 2006. o provedbi programa potpore za europski audiovizualni sektor (MEDIA 2007) (1), a posebno njezinim člankom 8., propisan je program otvoren za sudjelovanje zemljama koje su stranke Konvencije Vijeća Europe o prekograničnoj televiziji, osim zemalja EFTA-e koje su stranke Sporazuma o EGP-u i država kandidatkinja za pristup Europskoj uniji, na temelju dodatnih odobrenih sredstava, u skladu s uvjetima koji se dogovaraju između zainteresiranih stranaka.
(2)
Vijeće je ovlastilo Komisiju da u ime Europske zajednice pregovara o Ugovoru koji omogućuje Švicarskoj Konfederaciji sudjelovanje u programu Zajednice MEDIA 2007 i o Završnom aktu.
(3)
Pregovori su završili 2. srpnja 2007. parafiranjem nacrta Sporazuma između Europske zajednice i Švicarske Konfederacije u audiovizualnom području o uvjetima sudjelovanja Švicarske Konfederacije u programu Zajednice MEDIA 2007 (dalje u tekstu „Sporazum”) i Završnog akta.
(4)
Člankom 13. Sporazuma predviđa se da se Sporazum privremeno primjenjuje od 1. rujna 2007.
(5)
Sporazum i Završni akt trebalo bi potpisati, podložno kasnijem sklapanju,
ODLUČILO JE:
Članak 1.
Ovime se u ime Zajednice odobrava potpisivanje Sporazuma između Europske zajednice i Švicarske Konfederacije u audiovizualnom području o uvjetima sudjelovanja Švicarske Konfederacije u programu Zajednice MEDIA 2007 (dalje u tekstu „Sporazum”) i Završnog akta, podložno njegovu sklapanju.
Tekstovi Sporazuma i Završni akt priloženi su ovoj Odluci.
Članak 2.
Ovime se ovlašćuje predsjednik Vijeća da odredi osobu(-e) koja(-e) će biti ovlašten(-e) potpisati Ugovor i Završni akt u ime Europske zajednice, podložno sklapanju.
Članak 3.
Sporazum se privremeno primjenjuje od 1. rujna 2007.
Članak 4.
Komisija zastupa Zajednicu u zajedničkom odboru koji je osnovan u skladu s člankom 8. Sporazuma.
Članak 5.
Sporazum se odnosi na sedam sporazuma sa Švicarskom Konfederacijom potpisanih 21. lipnja 1999. i sklopljenih Odlukom Vijeća i Komisije 2002/309/EZ, Euratom od 4. travnja 2002. (2).
Sporazum se ne proširuje niti se o njemu ponovno pregovara u skladu s njegovim člankom 12. u slučaju da su sporazumi iz prvog stavka ovog članka raskinuti.
Članak 6.
Ova se Odluka objavljuje u Službenom listu Europske unije.
Sastavljeno u Bruxellesu 28. rujna 2007.

Labels: 12
18
15
5